Jurgis Radvila

Jurgis Radvila (1556 m. gegužės 31 d.Vilniuje – 1600 m. sausio 21 d. Romoje) – Lietuvos Didžiosios Kunigaikštystės didikas, Abiejų Tautų Respublikos valstybės veikėjas, Katalikų Bažnyčios kardinolas, memuaristas.

Jurgio tėvai buvo Mikalojus Radvila Juodasis ir Elžbieta Šidlavietė (Elżbieta Szydłowiecka).

 Biografija 
Mokėsi kalvinų mokyklose Vilniuje ir Nesvyžiuje. Tarnavo karaliaus Žygimanto Augusto dvare. Nuo 1570 m. studijavo Leipcige. 1574 m. Petras Skarga įkalbėjo jį pereiti į katalikybę. Toliau studijavo Romoje. 1583 m. baigęs filosofijos ir teologijos studijas priėmė kapeliono šventimus, o 1586 m. gavo Šv. Siksto bažnyčios kardinolo kepurę.

1579–1583 m. Vilniaus vyskupas, 1583–1586 m. Stepono Batoro vietininkas Infliantuose. 1589 m. kartu su Krokuvos vaivada Mikalojumi Firlėjumi vedė derybas su Šventosios Romos imperijos imperatoriumi Rudolfu II dėl Abiejų Tautų Respublikos sosto. Nuo 1591 m. Krokuvos vyskupas.

Du kartus dalyvavo konklavoje, kai buvo renkami popiežiai 1591 m. Inocentas IX ir 1592 m. Klemensas VIII.

Rankraščiais lotynų kalba paliko kelionių po Italiją 1575 m. dienoraštį (antrašte Dziennik podróży do Włoch… w 1575 r. išsp. Kwartalnik historyczny, 1935) bei prisiminimus apie Livoniją (antrašte Pamiêtnik kardynała Jerzego Ksiêcia Radziwiłła z lat 1556–1557 išsp. Biblioteka zapomnianych poetów i prozaików polskich XVI–XVII wieku, 2. XII, 1899).

Palaidotas Romos Švenčiausiojo Jėzaus vardo bažnyčioje. 1900 m. jam pastatytas paminklas Vavelio katedroje.

 Nuorodos 
Trimitų herbo Radvilos  lenkų kalba

Kategorija:Radvilos
Kategorija:Lietuvos kardinolai
Kategorija:Lenkijos dvasininkai
Kategorija:Lietuvos diplomatai
Kategorija:Vilniaus vyskupai
Kategorija:Krokuvos vyskupai
Kategorija:Lietuvos memuaristai
Kategorija:ATR dvasiniai senatoriai
Kategorija:ATR diplomatai